Drengene fra Brønderslev tog guldet ved weekendens jyske mesterskab i bordtennis for hold.

Brønderslevs drenge fra årgang 2001 tog søndag guldet, da Jysk Bordtennis Union i samarbejde med DGI Jylland afholdt holdfinaler. To sikre sejre på 9-0 og 6-0 bragte sejren til Brønderslev. De tre drenge fra Brønderslev, Thomas Larsen, Jonatan Dolberg og Bjarke Krog tabte dermed ikke et eneste sæt under finalestævnet. De glade vindere fik både medaljer og en pokal med hjem til BI-bordtennis.